ΓΡΑΠΤΗ ΕΡΩΤΗΣΗ E-0628/97 υποβολή: Luigi Moretti (NI) προς την Επιτροπή (4 Μαρτίου 1997)

Θέμα: Τηλεπικοινωνίες

Λαμβάνοντας υπόψη τις συνδυασμένες διατάξεις των άρθρων 86 και 90 της Συνθήκης ΕΚ,

λαμβάνοντας υπόψη ότι σύμφωνα με την Οδηγία 92/44/ΕΟΚ ((ΕΕ L 165 της 19.6.1992, σελ. 27 )) ένας οργανισμός τηλεπικοινωνιών έχει την εξουσία να αρνείται, να διακόπτει ή να περιορίζει την παροχή μισθωμένων γραμμών μόνο σε περίπτωση «ανωτέρας βίας» και οπωσδήποτε κατόπιν προκαταρκτικής γνώμης της αρμοδίας για το σχετικό έλεγχο εθνικής κανονιστικής αρχής, η οποία, αφού ακούσει τις δύο πλευρές, πρέπει να αποφασίσει εντός του συντομοτέρου, κατά το δυνατόν, χρονικού διαστήματος,

λαμβάνοντας υπόψη την ειδική κατάσταση που επικρατεί στην Ιταλία, όπου διαπιστώθηκαν περιπτώσεις διακοπής της παροχής της υπηρεσίας σε χρήστες χωρίς προηγουμένως τη γνώμη της αρμοδίας για τον έλεγχο κανονιστικής αρχής,

θα επιθυμούσα να πληροφορηθώ, ει δυνατόν, τα εξής:

Συμβιβάζεται το νομοθετικό διάταγμα αριθ. 289/94, με το οποίο τίθεται σε εφαρμογή η Οδηγία 92/44/ΕΟΚ, με τις γενικές αρχές της Συνθήκης ΕΚ και της εν λόγω οδηγίας, λαμβανομένου υπόψη του γεγονότος ότι δίνει τη δυνατότητα στον μονοπωλούνται τη διαχείριση του δημοσίου δικτύου τηλεπικοινωνιών (ο οποίος είναι και ο παρέχων τις υπηρεσίες στο πλαίσιο της ελευθέρωσής τους) να αρνείται ή να διακόπτει την παροχή μισθωμένων γραμμών σε περίπτωση μη καταβολής, εκ μέρους του χρήστη, των πιθανώς οφειλομένων σχετικών τελών, χωρίς να είναι υποχρεωμένος να ζητεί προηγουμένως τη γνώμη της αρμόδιας για τον έλεγχο κανονιστικής αρχής, και, ως εκ τούτου, να χρησιμοποιεί τις σχετικές διατάξεις για να αποκτά, εκ των προτέρων και απολύτως εις βάρος των ανταγωνιστών του, μια δεσπόζουσα θέση;

Είναι νόμιμες οι ενέργειες (εξαγορά επιχειρήσεων του εν λόγω τομέα, απευθείας συμμετοχή στο κεφάλαιό τους, ήτοι έμμεσος έλεγχός τους) στις οποίες προβαίνει στην Ιταλία ο μονοπωλών το δημόσιο δίκτυο τηλεπικοινωνιών φορέας, αν ληφθεί υπόψη το γεγονός ότι σήμερα δεν υπάρχει χωριστό λογιστικό σύστημα για τους κλάδους επιχείρησης του εν λόγω φορέα που παρέχουν τηλεπικοινωνιακές υπηρεσίες στο πλαίσιο της ελευθέρωσής τους και ότι ο εν λόγω φορέας ελέγχει ήδη ένα ποσοστό άνω του 60% της εθνικής αγοράς;

Απάντηση του κ. Bangemann εξ ονόματος της Επιτροπής (10 Απριλίου 1997)

Σκοπός της οδηγίας 92/44/ΕΟΚ σχετικά με την εφαρμογή της παροχής ανοικτού δικτύου στις μισθωμένες γραμμές, στην οποία αναφέρεται το Αξιότιμο Μέλος, είναι να παράσχει το πλαίσιο υπό το οποίο μισθωμένες γραμμές θα είναι διαθέσιμες σε όλη την Κοινότητα.Στο πλαίσιο αυτό περιλαμβάνονται οι προϋποθέσεις σύμφωνα με τις οποίες επιτρέπεται η διακοπή ή ανάκληση παροχής αυτής της υπηρεσίας.

Σύμφωνα με το άρθρο 8 τα κράτη μέλη διασφαλίζουν ότι η εθνική κανονιστική αρχή καθορίζει τις διαδικασίες σύμφωνα με τις οποίες αποφασίζει, κατά περίπτωση και κατά το συντομότερο δυνατό, εάν θα επιτρέψουν ή όχι στους οργανισμούς τηλεπικοινωνιών να λαμβάνουν μέτρα όπως η άρνηση της παροχής μισθωμένης γραμμής, η διακοπή της παροχής μισθωμένων γραμμών ή η κατάργιση ορισμένων χαρακτηριστικών των μισθωμένων γραμμών για λόγους εικαζομένης μη τήρησης από τους χρήστες των προϋποθέσεων χρήσης των μισθωμένων γραμμών, όπου σαφώς θα μπορούσαν να περιληφθούν οι προϋποθέσεις που αφορούν την πληρωμή. Με τον τρόπο αυτό επεκτείνεται η δυνατότητα, που παρέχεται με το άρθρο 6 της οδηγίας, περιορισμού ή διακοπής της υπηρεσίας λόγω μη τήρησης βασικών απαιτήσεων, στις οποίες πράγματι περιλαμβάνονται καταστάσεις ανωτέρας βίας. Η Επιτροπή εξετάζει επί του παρόντος κατά πόσο οι συνθήκες που επικρατούν στην Ιταλία συμβιβάζονται με την κοινοτική νομοθεσία.

Οι υποχρεώσεις σχετικά με τον διαχωρισμό των λογαριασμών καθορίζονται στις οδηγίες 90/388/ΕΟΚ σχετικά με τον ανταγωνισμό στις αγορές των τηλεπικοινωνιακών υπηρεσιών ((ΕΕ L 192, 24.7.1990 )), 92/44/ΕΟΚ και 95/62/ΕΚ σχετικά με την εφαρμογή της παροχής ανοικτού δικτύου (ΟΝΡ) στη φωνητική τηλεφωνία ((EE L 321, 30.12.1995. )) ώστε να εξαστεί ο βαθμός διαφάνειας σχετικά με τον τρόπο που λειτουργούν φορείς εκμετάλευσης με αποκλειστικά δικαιώματα σε μισθωμένες γραμμές ή υπηρεσίες φωνητικής τηλεφωνίας. Ωστόσο, η ύπαρξη αυτού του διαχωρισμού των λογαριασμών δεν αποτελεί προϋπόθεση για τη συνέχιση των δραστηριοτήτων στην αγορά, ούτε αποτελεί κατ' ανάγκη φραγμό στην εξαγορά ή την αύξηση της συμμετοχής στο κεφάλαιο εταιρειών του κλάδου. Από την άλλη πλευρά, ελλείψει αυτού του διαχωρισμού λογαριασμών,θα ήταν πιθανόν να παρασυρθεί η εν λόγω επιχείρηση σε διασταυρούμενη επιδότηση ανταγωνιστικών υπηρεσιών με έσοδα από τον επί του παρόντος αποκλειστικής εκμετάλευσης κλάδο. Αυτές οι διασταυρούμενες επιδοτήσεις παρακολουθούνται κατά περίπτωση από τις ευρωπαϊκές ή εθνικές αρχές που είναι αρμόδιες για τον ανταγωνισμό.